b'\n_START_ARTICLE_\nT\xc3\xa5rnby\n_START_SECTION_\nHistorie\n_START_PARAGRAPH_\nT\xc3\xa5rnby h\xc3\xb8rte i middelalderen under Roskildebispen, og i Roskildebispens jordebog fra 1370 f\xc3\xa5r man den f\xc3\xb8rste samlede beskrivelse af sognet. I 1416 overgik sognet til kronen. T\xc3\xa5rnby kan dog spore sin historie l\xc3\xa6ngere tilbage. Alene T\xc3\xa5rnby Kirke kan dateres til 1100-tallet. Udgravninger i omr\xc3\xa5det omkring T\xc3\xa5rnby Torv i forbindelse med bygningen af motorvejen og \xc3\x98resundsbroen i 1993-1994 st\xc3\xb8tter tesen om bydelens h\xc3\xb8je alder. Her tyder flere fund p\xc3\xa5, at der har v\xc3\xa6ret bos\xc3\xa6ttelser p\xc3\xa5 stedet s\xc3\xa5 langt tilbage som vikingetiden._NEWLINE_I 1682 havde T\xc3\xa5rnby 14 g\xc3\xa5rde og 24 huse uden jord, i alt 314,2 tdr land dyrket jord skyldsat til 100,98 tdr.htk. Dyrkningsformen var als\xc3\xa6debrug, idet der blev dyrket byg p\xc3\xa5 den bedste jord n\xc3\xa6r landsbyen og havre p\xc3\xa5 de fjernere liggende agre. B\xc3\xb8nderne havde adgang til store gr\xc3\xa6sningsarealer p\xc3\xa5 overdrevet, og det omfattende kv\xc3\xa6ghold sikrede tilstr\xc3\xa6kkelig g\xc3\xb8dning til den vedvarende agerdyrkning uden hvile.'